LATVIJAS REPUBLIKAS MINISTRU KABINETS

2018. gada Noteikumi Nr.

Rīgā (prot.Nr. )

**Ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegtu studiju rezultātu atzīšanas noteikumi**

Izdoti saskaņā ar Augstskolu likuma

59.2 panta piekto daļu un 59.3 panta otro daļu

1. Noteikumi nosaka:

1.1. ārpus formālās izglītības apgūto un profesionālajā pieredzē iegūto zināšanu, prasmju un kompetenču atzīšanas kārtību un kritērijus;

1.2. iepriekšējā izglītībā sasniegtu studiju rezultātu, proti, augstskolā vai koledžā apgūtu studiju moduļu vai studiju kursu, ko persona apguvusi kā klausītājs, atzīšanas kārtību un kritērijus.

2. Lēmumu par ārpus formālās izglītības apgūto un profesionālajā pieredzē iegūto zināšanu, prasmju un kompetenču, kā arī par iepriekšējā izglītībā sasniegtu studiju rezultātu atzīšanu pieņem augstskolas vai koledžas izveidota atzīšanas komisija (turpmāk – komisija).

3. Augstskola vai koledža izveido vismaz vienu komisiju katrā Latvijas izglītības klasifikācijā noteiktajā izglītības tematiskajā jomā, ja attiecīgajā augstskolā vai koledžā tiek īstenotas studiju programmas šajā izglītības tematiskajā jomā. Komisijas personālsastāvu apstiprina augstskolas rektors vai koledžas direktors.

4. Komisijas tiesības un pienākumus, tās veidošanas nosacījumus, kā arī ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegtu studiju rezultātu atzīšanas procedūras nosacījumus, kas nav minēti šajos noteikumos, ietver augstskolas senāta vai koledžas padomes apstiprinātā nolikumā.

5. Persona, kura vēlas, lai tiktu atzītas tās ārpus formālās izglītības apgūtās vai profesionālajā pieredzē iegūtās zināšanas, prasmes un kompetences, iesniedz augstskolā vai koledžā iesniegumu par zināšanu, prasmju un kompetenču atzīšanu. Iesniegumā norāda:

5.1. personas vārdu, uzvārdu un personas kodu;

5.2. ārpus formālās izglītības apgūtās vai profesionālajā pieredzē iegūtās zināšanas, prasmes un kompetences;

5.3. ārpus formālās izglītības apgūto vai profesionālajā pieredzē iegūto zināšanu, prasmju un kompetenču atbilstības pamatojumu attiecīgās studiju programmas studiju kursa vai studiju moduļa sasniedzamajiem studiju rezultātiem;

5.4. ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanas mērķi;

5.5. izglītības iestādes nosaukumu un izglītības programmu vai tās daļu vai profesionālās pieredzes ieguves veidu un vietu, kurā apgūtas vai iegūtas zināšanas, prasmes un kompetences;

5.6. laikposmu, kurā apgūtas vai iegūtas zināšanas, prasmes un kompetences;

5.7. studiju programmas nosaukumu, kurā būtu atzīstamas ārpus formālās izglītības apgūtās vai profesionālajā pieredzē iegūtās zināšanas, prasmes un kompetences;

5.8. personas kontaktinformāciju – dzīvesvietas adresi vai oficiālo elektronisko adresi (ja personai ir aktivizēts oficiālās elektroniskās adreses konts), uz kurieni nosūtāms komisijas lēmums, kā arī tālruņa numuru un e-pasta adresi, ja tāda ir.

6. Persona šo noteikumu 5. punktā minētajam iesniegumam pievieno dokumentus, kas apliecina ārpus formālās izglītības apgūtās vai profesionālajā pieredzē iegūtās zināšanas, prasmes un kompetences. Ja iesniegumam pievieno šo dokumentu kopijas, personai ir pienākums uzrādīt minēto dokumentu oriģinālus.

7. Persona, kura vēlas, lai tiktu atzīti tās iepriekšējā izglītībā sasniegti studiju rezultāti, iesniedz augstskolā vai koledžā iesniegumu par to atzīšanu, kurā norāda šo noteikumu 5.1. un 5.8. apakšpunktā minēto informāciju, kā arī studiju programmas nosaukumu, kurā būtu atzīstami augstskolā vai koledžā apgūtie studiju moduļi vai studiju kursi, ko persona augstskolā vai koledžā apguvusi kā klausītājs. Iesniegumam persona pievieno saņemtās apliecības par augstskolā vai koledžā apgūtajiem studiju moduļiem vai studiju kursiem, ko persona apguvusi kā klausītājs. Ja iesniegumam pievieno apliecību kopijas, personai ir pienākums uzrādīt apliecību oriģinālus.

8. Šo noteikumu 5. un 7. punktā minēto iesniegumu un tam pievienotos dokumentus persona iesniedz papīra formā vai elektroniska dokumenta formā atbilstoši normatīvajiem aktiem par elektronisko dokumentu noformēšanu.

9. Komisija ir tiesīga pārbaudīt sniegtās informācijas un ziņu atbilstību faktiskajiem apstākļiem.

10. Lai profesionālajā pieredzē iegūtās zināšanas, prasmes un kompetences atzītu par atbilstošām tiem studiju programmas studiju kursā vai studiju modulī sasniedzamajiem studiju rezultātiem, kuri apliecina iegūtās praktiskās zināšanas, vai šo noteikumu 13.6.2. apakšpunktā minētajā veidā ārpus formālās izglītības apgūtās zināšanas, prasmes un kompetences atzītu par atbilstošām studiju programmas studiju kursā vai studiju modulī sasniedzamajiem studiju rezultātiem, persona kārto attiecīgajā studiju kursā vai studiju modulī noteiktos pārbaudījumus.

11. Ja nepieciešams, komisija, izņemot šo noteikumu 10. punktā noteiktos gadījumus, kuros pārbaudījumi kārtojami obligāti, var noteikt pārbaudījumus ārpus formālās izglītības apgūto vai profesionālajā pieredzē iegūto zināšanu, prasmju un kompetenču novērtēšanai, kā arī iepriekšējā izglītībā sasniegtu studiju rezultātu novērtēšanai.

12. Ja komisijas rīcībā nav pietiekamu ziņu, lai objektīvi un vispusīgi izlemtu jautājumu par ārpus formālās izglītības apgūto vai profesionālajā pieredzē iegūto zināšanu, prasmju un kompetenču, kā arī par iepriekšējā izglītībā sasniegtu studiju rezultātu atzīšanu, komisija ir tiesīga pieprasīt papildu informāciju.

13. Lai ārpus formālās izglītības apgūtās vai profesionālajā pieredzē iegūtās zināšanas, prasmes un kompetences tiktu atzītas, jābūt izpildītiem šādiem kritērijiem:

13.1. uzrādītie dokumenti satur skaidru, nepārprotamu un pilnīgu informāciju par apgūtajām vai iegūtajām zināšanām, prasmēm un kompetencēm;

13.2. par atzītajām apgūtajām vai iegūtajām zināšanām, prasmēm un kompetencēm iespējams piešķirt vismaz vienu kredītpunktu;

13.3. personas iepriekš iegūtā formālā izglītība atbilst uzņemšanas prasībām attiecīgajā studiju programmā;

13.4. šo noteikumu 10. vai 11. punktā noteiktajos pārbaudījumos persona ir uzrādījusi attiecīgās studiju programmas vai tās daļas prasībām atbilstošas zināšanas, prasmes un kompetenci;

13.5. profesionālajā pieredzē iegūtās zināšanas, prasmes un kompetences var atzīt tikai:

13.5.1. tajā studiju programmas daļā, kuru veido prakse;

13.5.2. par tādas studiju programmas studiju kursā vai studiju modulī sasniedzamajiem studiju rezultātiem, kuri apliecina iegūtās praktiskās zināšanas;

13.6. ārpus formālās izglītības apgūtās zināšanas, prasmes un kompetences var atzīt, ja tās atbilst augstākās izglītības pakāpei un ir sasniegtas:

13.6.1. tālākizglītības programmā, profesionālās pilnveides izglītības programmā vai citā izglītības programmā (izņemot pamatizglītības, vidējās izglītības un augstākās izglītības pakāpes izglītības programmā), kurā iegūstamās zināšanas, prasmes un kompetences atbilst studiju programmas studiju kursā vai studiju modulī sasniedzamajiem studiju rezultātiem;

13.6.2. citos ārpus formālās izglītības veidos (piemēram, pašizglītība); šajos izglītības veidos apgūtās zināšanas, prasmes un kompetences studiju programmās, kurās sagatavo speciālistus reglamentētajās profesijās, var atzīt tikai par tādiem studiju programmas studiju kursā vai studiju modulī sasniedzamajiem studiju rezultātiem, kuri apliecina apgūtās teorētiskās zināšanas.

14. Vienu kredītpunktu par ārpus formālās izglītības apgūtajām vai profesionālajā pieredzē iegūtajām zināšanām, prasmēm un kompetencēm var piešķirt, ja tās sasniegtas vismaz vienu nedēļu ilgā (40 akadēmiskās stundas) izglītošanās vai profesionālās darbības procesā.

15. Ārpus formālās izglītības apgūtās vai profesionālajā pieredzē iegūtās un atzītās zināšanas, prasmes un kompetences nevar ieskaitīt kā attiecīgās studiju programmas gala pārbaudījumu, valsts pārbaudījumu, noslēguma pārbaudījumu – profesionālās kvalifikācijas eksāmenu vai promocijas darbu.

16. Komisija pieņem lēmumu par:

16.1. ārpus formālās izglītības apgūto zināšanu, prasmju un kompetenču atzīšanu, ja ir izpildīti visi šo noteikumu 13.1., 13.2., 13.3. un 13.6. apakšpunktā minētie kritēriji, kā arī 13.4.apakšpunktā minētais kritērijs, ja saskaņā ar šo noteikumu 10. vai 11. punktu tika noteikti attiecīgi pārbaudījumi;

16.2. profesionālajā pieredzē iegūtu zināšanu, prasmju un kompetenču atzīšanu, ja ir izpildīti visi šo noteikumu 13.1., 13.2., 13.3. un 13.5. apakšpunktā minētie kritēriji, kā arī 13.4. apakšpunktā minētais kritērijs, ja saskaņā ar šo noteikumu 10. vai 11. punktu tika noteikti attiecīgi pārbaudījumi;

16.3. iepriekšējā izglītībā sasniegtu studiju rezultātu atzīšanu, ja studiju moduļos vai studiju kursos sasniegtie studiju rezultāti atbilst attiecīgās augstskolas vai koledžas studiju programmas studiju moduļos vai studiju kursos sasniedzamajiem studiju rezultātiem un šo noteikumu 11. punktā noteiktajā pārbaudījumā persona ir uzrādījusi attiecīgā studiju moduļa vai studiju kursa ietvaros sasniedzamos studiju rezultātus.

17. Komisija lēmumu par ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanu vai atteikumu atzīt pieņem Augstskolu likumā noteiktajā termiņā, bet lēmumu par iepriekšējā izglītībā sasniegtu studiju rezultātu atzīšanu vai atteikumu atzīt – Administratīvā procesa likumā noteiktajā termiņā. Lēmumu paziņo iesniedzējam Paziņošanas likumā noteiktajā kārtībā.

18. Lēmumā par ārpus formālās izglītības apgūto vai profesionālajā pieredzē iegūto zināšanu, prasmju un kompetenču, kā arī par iepriekšējā izglītībā sasniegtu studiju rezultātu atzīšanu norāda par studiju rezultātiem atzīto zināšanu, prasmju un kompetenču apmēru kredītpunktu izteiksmē, kā arī studiju programmas, studiju moduļa vai studiju kursa nosaukumu, kurā tiek ieskaitīti kredītpunkti.

19. Lēmumus par ārpus formālās izglītības apgūto vai profesionālajā pieredzē iegūto zināšanu, prasmju un kompetenču, kā arī par iepriekšējā izglītībā sasniegtu studiju rezultātu atzīšanu reģistrē īpašā attiecīgās augstskolas vai koledžas reģistrā šīs augstskolas vai koledžas noteiktajā kārtībā.

20. Personai par ārpus formālās izglītības apgūto vai profesionālajā pieredzē iegūto zināšanu, prasmju un kompetenču, kā arī par iepriekšējā izglītībā sasniegtu studiju rezultātu atzīšanu var noteikt maksu augstskolas vai koledžas noteiktajā kārtībā vai saskaņā ar Ministru kabineta noteikto maksas pakalpojumu cenrādi, ja tā ir valsts dibināta koledža vai valsts dibināta augstskola, kas nav atvasināta publiska persona.

21. Komisijas lēmumu var apstrīdēt, iesniedzot iesniegumu attiecīgās augstskolas rektoram vai koledžas direktoram. Augstskolas rektora un koledžas direktora lēmumu var pārsūdzēt tiesā Administratīvā procesa likumā noteiktajā kārtībā.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa